**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzatának**

**2024. szeptember 26-i**

**Közgyűlésére**

**Tárgy:** Döntés az Interreg Európa felhíváshoz kapcsolódó pályázatok benyújtásához vállalt előzetes pénzügyi kötelezettségvállalásról szóló 182/2023. (V. 25.) és 183/2023. (V. 25.) közgyűlési határozat módosításáról

**Előterjesztő:** Porga Gyula polgármester

**Az előterjesztés előkészítésében részt vett:** Dr. Józsa Tamás

kabinetfőnök, irodavezető

Antal Tamás csoportvezető

**Az előterjesztést megtárgyalta:** Veszprém MJV Önkormányzata Közgyűlésének:

Köznevelési, Ifjúsági, Sport és Civil Bizottsága

Pénzügyi és Költségvetési Bizottsága

Tulajdonosi Bizottsága

Városstratégiai és Városmarketing Bizottsága

Ügyrendi és Igazgatási Bizottsága

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

|  |  |
| --- | --- |
|  | dr. Lohonyai Bernadett  aljegyző, irodavezető |

**Tisztelt Közgyűlés!**

Veszprém Megyei Jogú Város Önkormányzata felkérést kapott korábbi projektpartnereitől az INTERREG Duna Régió Program, valamint az INTERREG Európa Program felhívás keretében beadott egy-egy projektterv pályázati partnerségében való részvételre és pályázati támogatás esetén a megvalósításra.

A megkeresés indoka Veszprém város fenntartható városfejlesztéssel kapcsolatos elköteleződése, egy előző INTERREG projekt (ISTER – A Duna régió összekapcsolása a római utak mentén 2020–2022) és egy előző URBACT projekt (Globális Célok a Városokért 2021-2022) példaértékű és sikeres megvalósítása, utóbbi keretei között egy sikeres fenntarthatósági integrált cselekvési terv kidolgozása.

A két pályázat megnevezése:

1. „NONA” – *New gOvernance for New spAces* – Új kormányzás új térségekben (Interreg Duna pályázati felhívás keretében).
2. „PROXIMITIES” - *PROmoting accessible services, livable spaces and sustainable connections in peripheral urban territorIES* – Proximitások: Elérhető szolgáltatások, élhető terek és fenntartható kapcsolatok támogatása perifériális városi területeken (Interreg Európa felhívás keretében).

A Közgyűlése a 182/2023. (V. 25.) határozatával támogatta a nemzetközi konzorciumban megvalósuló „NONA - Új kormányzás új térségekben” elnevezésű pályázat benyújtását, és az ehhez szükséges önrész biztosításáról előzetes pénzügyi kötelezettség-vállalást hagyott jóvá 2024., 2025. és 2026. évekre.

A Közgyűlése a 183/2023. (V. 25.) határozatával a nemzetközi konzorciumban megvalósuló „PROXIMITIES” elnevezésű pályázat benyújtásáról is döntött, és támogatta a konzorciumhoz való csatlakozást, valamint az ehhez szükséges önrész biztosításáról előzetes kötelezettségvállalást hagyott jóvá 2024., 2025., 2026. és 2027. évekre vonatkozóan.

Az eltelt időben a pályázatok támogatást nyertek, és elkezdődött a projektek megvalósítása a konzorciumi partnerségek keretében.

**„NONA” Interreg Duna Régió Program nemzetközi konzorcium:**

INTERREG Duna Régió Program, 4.2 egyedi célkitűzés (területi és makroregionális kormányzás intézményi kapacitásának növelése)

A fenntartható területhasználat a fenntartható fejlődés egyik alapfeltétele. Hiányoznak azonban az új, zöldebb és fenntarthatóbb megoldásokba történő beruházások, amelyek új gazdasági tevékenységeket indítanának el, valamint fenntarthatóbb, befogadóbb és szebb élettereket hoznának létre. Szükséges a meglévő városi területek, köztük a leromlott állapotú területek értékének és potenciáljának felmérése, hogy megelőzzük a további területvesztést és megőrizzük a természeti környezetet. A városi leromlott állapotú területek revitalizációja felszabadíthatja a régió tőkéjében rejlő potenciált, valamint a kreativitás és a társadalmi innováció átalakító erejét, összhangban maradva az ökoszisztémák teherbíró képességével és megnyitva az utat egy fenntarthatóbb, kiegyensúlyozottabb és felelősségteljesebb területi fejlődés felé.

Ezeket a kihívásokat a projektjavaslat egy olyan új irányítási modell kidolgozásával kívánja kezelni, amely a közszféra, a helyi közösségek, valamint a magán- és pénzügyi szektor funkcionális együttműködését hozza létre a leromlott területek revitalizációjába történő zöld beruházások érdekében, ami a fenntarthatóbb és felelősségteljesebb területi fejlődés alapja.

A pályázat célja, hogy egy megbízható, különböző méretű városokra méretezhető és megismételhető modellt hozzon létre azáltal, hogy a modellt különböző területi léptékeken fejlesztik ki és kísérleti intézkedéseken keresztül tesztelik. További cél a hatóságok, a lakosok és a civil társadalom szereplőit, valamint a pénzügyi szektort összekötő, funkcionális, többszintű, helyalapú kormányzási modellek kialakítása, ezáltal a zöld beruházásokban rejlő lehetőségek kiaknázása, az EU Green Deal és az Új Európai Bauhaus elveinek konkrét intézkedésekké alakítása konkrét helyszíneken.

Veszprém kísérleti területe a pályázatban:  
Cím: Jutasi út 3., terület: 22 543 m², cím: Arany János u. 2. terület: 1 051 m²

Veszprém belterületén elhelyezkedő, a korábbi időszakban használaton kívüli, leromlott állapotú terület, két egymás melletti telken, közel a város sétálóutcájához, a buszpályaudvarhoz, a vásárcsarnokhoz, egy bevásárlóközponthoz és a főbb közlekedési útvonalakhoz. A területet az Önkormányzat 2021-ben vásárolta meg a Veszprém-Balaton Európa Kulturális Fővárosa 2023 címnek köszönhetően, állami támogatással. A terület magában foglalja a korábban itt működő Balatoni Bútorgyár egykori ipari területét. A területen három épület helyezkedik el, ezek nagyrészt kihasználatlanok, felújítandók, közülük az egyik épület földszintje van használatban kereskedelmi céllal. Az utóbbi irodaépület a „VKSZ” Zrt. vagyonkezelésében áll, a terület többi része a Veszprém 2030 Kft. vagyonkezelésében van. Ezen az ingatlanrészen az EKF keretében létrehozott kulturális funkció révén a terület Gyárkert néven számos rendezvény helyszíneként újra bekapcsolódott a város vérkeringésébe a 2023-as EKF év után 2024-ben is.

A terület zöld revitalizációja kihívással jár: a hosszú távon közösségi funkciót ellátó zöldfelületek, illetve közcélú rendeltetést betöltő terület kialakítása a kívánatos a kulturális funkció megtartása mellett, ugyanakkor ez a terület potenciálisan a kereskedelmi hasznosítás és bevételtermelés eszköze is lehet. A tervezés során a felsorolt funkciók, esetleg időközben felmerülő igények közötti egyensúly megtalálása a cél.

Projektpartnerek:

A partnerségben 16 európai szakmai szervezet és önkormányzat vesz részt. Vezető partner: Szlovén Geodéziai Intézet (Szlovénia); Veszprémen kívüli partnerek: Szlovénia: Iskriva, Fejlesztési Intézet; Ravne na Koroškem Önkormányzata Németország: Biberachi Alkalmazott Tudományok Egyetem Építészeti és Urbanisztikai Intézete; Stuttgart Régió Egyesület Bulgária: A Kollektív Alapítvány; Gabrovo Önkormányzata; Bulgária Gazdasági Fórum Horvátország: Nemzetközi Fejlesztési Ügynökség; Virovitica Önkormányzata; Románia: Urbasofia S.R.L.; C-EDU Oktatási Klaszter; Bosznia és Hercegovina: Una-Sana Fejlesztési Ügynökség Kanton Szerbia: Szerb Építészeti és Urbanisztikai Intézet; Šabac Város Önkormányzata

Társult Stratégiai Partnerek (ASP partnerek): A partnerségben még 12 szervezet vesz részt külön költségvetés nélkül, szakmai közreműködőként, köztük az Önkormányzat ASP partnereként a MagNet Magyar Közösségi Bank Zrt.

Projekt megvalósítási ideje: támogatás esetén a projektidőszak 2024. január – 2026. június

**A „PROXIMITIES” Interreg Európa Program nemzetközi konzorcium:**

Az elmúlt néhány évben számos európai város egyre inkább a lokalizáció irányába mozdult el, hogy a városközpontokat elérhetőbbé, befogadóbbá és fenntarthatóbbá tegyék a helyi lakosok számára. Ezen folyamatok mellett kevesebb figyelem és erőforrás összpontosult a külső településrészek irányába. A CO2-kibocsátás csökkentésében mutatkozó pozitív hatások mellett az olyan megközelítések, mint a "*15 perces város*" inspiráló keretet adhatnak a városi terek és szolgáltatások szerepének újragondolásához, hogy a városban lakó emberek igényei és ambíciói juthassanak érvényre. A 15 perces város lényege, hogy minden szolgáltatásnak 15 perces sétával elérhetőnek kell lennie attól függetlenül, hogy mely városrészben lakik az ember.

A COVID-válság ezt az irányzatot csak felerősítette és egyre hangsúlyosabban jelenik meg az, hogy újra kell gondolni az emberek mindennapi utazásának, fogyasztásának, kommunikációjának és szocializálódásának módját, különösen a legperiférikusabb területekre összpontosítva. Különösen a közepes méretű városokban, ahol a 15 perces megközelítés a "történelmi központ" dimenziójában már működő gyakorlat, ugyanakkor a peremterületek még mindig messze vannak attól, hogy elérjék azt az emberközpontúságot, ahol a legfontosabb szolgáltatások 15 perces gyalogos vagy kerékpáros távolságon belül megtalálhatók.

Ugyanakkor a hazai közigazgatásban is folyamatosan visszatérő gondolat a szomszédság újrafelfedezésébe és erősítésébe, különösen az agglomerációs kapcsolatok fontossága erősödik, hogy ellenálló közösségek jöhessenek létre. A helyi szolgáltatások javításával és a mobilitás és a közterületek megújításának emberközpontú megoldásainak előmozdításával a projekt innovatív megoldásokat kíván kidolgozni a városi peremterületek mint a közösségi megújulás és a társadalmi-gazdasági innováció helyszínei, valamint az európai városi területek fenntartható fejlődésének mozgatórugói szerepének újragondolására.

Célkitűzések: A projekt célja, hogy a peremterületeken a közelség integrált jövőképét támogassa, amely 4 fő mozgatórugót vesz figyelembe:

1. Közelséggazdaság: A 15 perces város modellje által is inspirált, a perifériás területeken a közeli szolgáltatások (pl. kiskereskedelem, közszolgáltatások, iskolák, kulturális szolgáltatások, gazdasági tevékenységek) mint olyan multifunkcionális szereplők szerepének javítása, amelyek képesek társadalmi, környezeti és gazdasági értéket teremteni a közösség számára.

2. Mobilitás és térbeli dimenzió: emberközpontú megoldások meghatározása a mobilitásra és a magán- és közterületek városrehabilitációs beavatkozásaira a peremterületek élhetőségének növelése érdekében.

3. Társadalmi dimenzió: a közösségi kötelékek helyreállítása a peremterületeken a polgárok életminőségének és társadalmi kohéziójának javítása érdekében, a közterületek szociális dimenziójának javítása és a puha mobilitási intézkedések (gyalogos és kerékpáros közlekedés) mint a peremterületek társadalmi szerkezetének újjáépítését, a helyi helyek újrafelfedezését és az emberek középpontba állítását a közterületeken.

4. Kormányzás: új partnerségek létrehozása az önkormányzatok, a kiskereskedők, a társadalmi szereplők, a kulturális szereplők és a polgárok között a peremterületek megújítása érdekében a közelség, az innovatív városi gazdasági tevékenységek és a köz- és magánterületek városrehabilitációs intézkedései révén.

Projektpartnerek: A partnerségben 6 európai szervezet és önkormányzat vesz részt. A vezető partner Reggio Emilia Önkormányzata (Olaszország), Veszprém mellett tanácsadó partnerként az Erasmus Egyetem (Rotterdam, Hollandia), partnerként a Déli Regionális Közgyűlés (Írország), Manresa Város Önkormányzata (Spanyolország), a Riga Tervezési Régió (Lettország) és a Délnyugat-Olténiai Regionális Fejlesztési Ügynökség (Románia) vesz részt.

Projekt megvalósítási ideje: támogatás esetén tervezetten 2024. 01. 01. – 2027. 12. 31.

**A projektek megváltozott költségvetésének bemutatása:**

A NONA Interreg Duna projekt költségvetése:

A támogatás elnyerését követően eltelt időszakban a projekt teljes konzorciumot érintő költségvetése megváltozott, ami a Veszprém városra eső támogatás emelkedéséhez vezetett, amely alapján a vállalt önerő mértéke is kis mértékben megnövekedett a megvalósítás éveire vonatkozóan.

A projekt teljes eredetileg tervezett költségvetése 2 797 000 EUR volt, Veszprém tervezett költségvetése 150 000 EUR, ennek 80 %-át az Európai Unió, 15 %-át Magyarország kormánya biztosítja támogatás esetén. **Az önerő mértéke a fennmaradó 5 %: 7 500 EUR.** Az önerő tervezett évenkénti megosztása: 2024: 35 %, 2025: 45 %, 2026: 20 % volt.

A projekt jelenlegi költségvetése:

A projekt teljes végleges költségvetése 2 797 000 EUR maradt, de Veszprém tervezett költségvetése 170 000 EUR-ra nőtt, ennek 80 %-át az Európai Unió, 15 %-át Magyarország kormánya biztosítja támogatás esetén. **Az önerő mértéke a fennmaradó 5 %: 8 500 EUR.** Az önerő tervezett évenkénti megosztása: 2024: 35 %, 2025: 45 %, 2026: 20 %.

A PROXIMITIES projekt költségvetése:

Az eltelt időszakban a támogatás elnyerését követően a projekt teljes konzorciumot érintő költségvetése megváltozott, ami a Veszprém városra eső támogatás emelkedéséhez vezetett, amely alapján a vállalt önerő mértéke is kis mértékben megnövekedett a megvalósítás éveire vonatkozóan.

A projekt teljes költségvetése 2 000 000 EUR, ebből Veszprém eredetileg tervezett költségvetése 180 000 EUR volt, ennek 80 %-át az Európai Unió, 15 %-át Magyarország kormánya biztosítja támogatás esetén. **Az önerő mértéke a fennmaradó 5 %: 9 000 EUR.** Az önerő tervezett évenkénti megosztása: 2024: 25 %, 2025: 40 %, 2026: 25 %, 2027: 10 % volt.

A projekt jelenlegi költségvetése:

Veszprém végleges költségvetése 194 680 EUR-ra nőtt, ennek 80 %-át az Európai Unió, 15 %-át Magyarország kormánya biztosítja támogatás esetén. **Az önerő mértéke a fennmaradó 5 %: 9 734 EUR.** Az önerő tervezett évenkénti megosztása: 2024: 25 %, 2025: 40 %, 2026: 25 %, 2027: 10 %.

Mivel a projektek költségvetésének a megváltozott belső szerkezete miatt mindkét projekt esetében nőtt a Veszprémre eső támogatás mértéke, ez érinti az előzetes pénzügyi kötelezettségvállalásokban biztosított önerő mértékét is, ezért az azokat tartalmazó határozatokban foglalt összegeket is módosítani szükséges.

A 2024. évi változásokat a szeptemberben megtárgyalásra kerülő költségvetés módosítás tartalmazza.

Kérem a Tisztelt Közgyűlést az előterjesztés megtárgyalni és a határozati javaslatot elfogadni szíveskedjen.

**Veszprém,** 2024. szeptember 9.

**Porga Gyula**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**……./2024. (…..) határozata**

**az Interreg Európa felhíváshoz kapcsolódó pályázatok benyújtásához vállalt előzetes pénzügyi kötelezettségvállalásról szóló 182/2023. (V. 25.) és 183/2023. (V. 25.) közgyűlési határozat módosításáról**

Veszprém Megyei Jogú Város Önkormányzatának Közgyűlése megtárgyalta a *„Döntés az Interreg Európa felhíváshoz kapcsolódó pályázatok benyújtásához vállalt előzetes pénzügyi kötelezettségvállalásról szóló 182/2023. (V. 25.) és 183/2023. (V. 25.) közgyűlési határozat módosításáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése a 182/2023. (V. 25.) közgyűlési határozat 3. pontjában foglalt, a 2025. és 2026. évre vonatkozó előzetes pénzügyi kötelezettségvállalást az alábbiak szerint módosítja:

*„3. Veszprém Megyei Jogú Város Önkormányzatának Közgyűlése a pályázat nyertessége esetére előzetes pénzügyi kötelezettséget vállal a projekt megvalósítása érdekében a 2025. évre vonatkozóan 1 606 500,- Ft, a 2026. évre vonatkozóan 714 000,- Ft összegben az önerő biztosítására.”*

1. Veszprém Megyei Jogú Város Önkormányzatának Közgyűlése a 183/2023. (V. 25.) közgyűlési határozat 3. pontjában foglalt, a 2025., 2026. és 2027. évre vonatkozó előzetes pénzügyi kötelezettségvállalást az alábbiak szerint módosítja:

*„3. Veszprém Megyei Jogú Város Önkormányzatának Közgyűlése előzetes pénzügyi kötelezettséget vállal a pályázat nyertessége esetére a projekt megvalósítása érdekében a 2025. évre vonatkozóan 1 635 300,- Ft, a 2026. évre vonatkozóan 1 022 070,- Ft, a 2027. évre vonatkozóan 408 840,- Ft összegben önerő biztosítására.”*

1. Veszprém Megyei Jogú Város Önkormányzatának Közgyűlése rögzíti, hogy a 182/2023. (V. 25.) közgyűlési határozat 2. pontjában foglalt, a 2024. évben esedékes önerő új összege, 1 249 500,- Ft Veszprém Megyei Jogú Város Önkormányzata Közgyűlésének a 2024. évi költségvetésről szóló 5/2024. (II. 29.) önkormányzati rendelet 2024. szeptember 27. napján hatályba lépő szövegében szerepel.
2. Veszprém Megyei Jogú Város Önkormányzatának Közgyűlése rögzíti, hogy a 183/2023. (V. 25.) közgyűlési határozat 2. pontjában foglalt, a 2024. évben esedékes önerő új összege, 1 022 070,- Ft Veszprém Megyei Jogú Város Önkormányzata Közgyűlésének a 2024. évi költségvetésről szóló 5/2024. (II. 29.) önkormányzati rendelet 2024. szeptember 27. napján hatályba lépő szövegében szerepel.
3. Veszprém Megyei Jogú Város Önkormányzatának Közgyűlése felkéri a polgármestert, hogy a fedezet biztosításához szükséges intézkedéseket a jelen határozatban foglaltaknak megfelelően tegye meg.

**Határidő:** 1. és 5. pont: a 2025. és 2026. évi költségvetési rendelet készítése

2. és 5. pont: a 2025., 2026. és a 2027. évi költségvetési rendelet készítése

**Felelős:** Porga Gyula polgármester

**A végrehajtás előkészítéséért felelős köztisztviselő:**

Dr. Józsa Tamás kabinetfőnök, irodavezető

Fazekas Ildikó irodavezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |